OBH 1127/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Zsiga Jánosné
Az eljárás megindítása

Cz.E. panaszos Hivatalunknál előterjesztett panaszában az ellene zsarolás bűntette miatt indított ügyben történő elfogása során vele szemben tanúsított rendőri fellépésnek a tettlegességig elfajuló durva módját, s meghurcolásával kapcsolatos sérelme orvoslásának hiányát, köztük elfogultsági kifogásának elutasítását sérelmezte.

Mivel az adott esetben felmerült az Alkotmány 2. § (1) bekezdésében deklarált jogállamiság lényegi elemét képező jogbiztonság követelménye megsértésével összefüggésben az Alkotmány 54. § (2) bekezdése szerinti megalázó elbánás tilalma sérelmének gyanúja; vizsgálatot rendeltem el.

A tényállás és a vizsgálat megállapításai

1./ a., A panaszos és társa ellen zsarolás bűntette miatt azért indult eljárás a Győr-Moson-Sopron Megyei Rendőr-főkapitányság Vizsgálati Osztályán, mert 1996. novemberében részben távbeszélőn, részben más módon közvetített üzeneteikben, saját és családtagjaik élete, testi épsége ellen irányuló fenyegetésekkel arra akarták rábírni V.F.-nét, hogy nekik fizessen meg 200.000 Ft-ot.

A nyomozóhatóság 1996. december 4. napján vette őrizetbe Cz.E. panaszost, a kényszerintézkedést még ugyanezen a napon meg is szüntették. 
A panaszos az őrizetbe vétele és előállítása során történt bántalmazása miatt 1996. december 16. napján feljelentést tett a Győr-Moson-Sopron Megyei Ügyészségi Nyomozó Hivatalnál, amely - a feljelentés kiegészítése lefolytatása után - a nyomozást hivatalos eljárásban elkövetett bántalmazás vétségének alapos gyanúja miatt elrendelte.

A nyomozás eredményeként keletkezett vádjavaslatot követően a Győri Városi Ügyészség 1997. augusztus 7-én vádiratot nyújtott be B.1439/1997. szám alatt a Győri Városi Bírósághoz V.F. r.ftőrm., N.G. r.őrm. és V.J. ellen.

b., Ugyanakkor az említett ügyészség a panaszos és társa ellen indított ügyben lefolytatott nyomozást követően 1997. június 19. napján B.715/1997. szám alatt a panaszos ellen is vádiratot nyújtott be a Győri Városi Bírósághoz. - Nevezett egyébként a nyomozás során a Győr-Moson-Sopron Megyei Rendőr-főkapitányság Vizsgálati Osztályának az ügyből való kizárását kérte. Az említett rendőr-főkapitányság vezetője a panaszos elfogultsági kifogását alaptalannak találta, ezért az 1996. december 31-én kelt 1566/1996. Ált. sz. határozatával elutasította. Ezen határozat ellen sem a panaszos, sem pedig meghatalmazott védője nem éltek jogorvoslattal a Győr-Sopron Megyei Főügyészséghez. 

c., A fentebb hivatkozott vádiratokkal kapcsolatos ügyeket a Győri Városi Bíróság B.1032/1997. szám alatt egyesítette és a tárgyalást 1997. december 9-10. és 11. napjaira kitűzte.

2./ A kifejtettekhez képest egyfelől a szóban forgó ügyben időközben bírósági eljárásra került sor, márpedig az állampolgári jogok országgyűlési biztosának az 1993. évi LIX. törvény 29. §-ában foglaltak alapján bírósági ügyek felülvizsgálatára nincsen jogköre, sem folyamatukban, sem a jogerejük beálltát követően.

Mindemellett azonban az is megállapítható, hogy a panaszossal szembeni rendőri fellépésnek a bántalmazást is megvalósító módja folytán sérelmet szenvedett az Alkotmány 54. § (2) bekezdésében előírt megalázó elbánás tilalmának követelménye. Ezen alkotmányos visszásság orvoslásával kapcsolatosan az 1993. évi LIX. törvény 20. § (1) bekezdése szerinti intézkedésre azért nincsen szükség, mert azt az eljáró hatóság időközben a saját hatáskörében megtette.

Budapest, 1998. március "       "

Dr. Polt Péter